CELEX: 52014DP0145
Language: el
Date: 2014-02-26 00:00:00
Title: Απόφαση του Ευρωπαϊκού Κοινοβουλίου της 26ης Φεβρουαρίου 2014 για παράταση της ισχύος του άρθρου 147 του Κανονισμού του Ευρωπαϊκού Κοινοβουλίου μέχρι το τέλος της όγδοης κοινοβουλευτικής περιόδου (2014/2585(RSO))

29.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 285/164
            
         P7_TA(2014)0145
   Σύσταση απόφασης — Παράταση του άρθρου 147 του Κανονισμού του Ευρωπαϊκού Κοινοβουλίου μέχρι το τέλος της όγδοης κοινοβουλευτικής περιόδου
   Απόφαση του Ευρωπαϊκού Κοινοβουλίου της 26ης Φεβρουαρίου 2014 για παράταση της ισχύος του άρθρου 147 του Κανονισμού του Ευρωπαϊκού Κοινοβουλίου μέχρι το τέλος της όγδοης κοινοβουλευτικής περιόδου (2014/2585(RSO))
   (2017/C 285/26)
   
      Το Ευρωπαϊκό Κοινοβούλιο,
   
               —
            
            
               έχοντας υπόψη το άρθρο 342 της Συνθήκης για τη λειτουργία της Ευρωπαϊκής Ένωσης,
            
         
               —
            
            
               έχοντας υπόψη τον κανονισμό του Συμβουλίου αριθ. 1 της 15ης Απριλίου 1958 περί καθορισμού του γλωσσικού καθεστώτος της Ευρωπαϊκής Οικονομικής Κοινότητας (1), όπως τροποποιήθηκε για τελευταία φορά με τον κανονισμό (ΕΕ) αριθ. 517/2013 του Συμβουλίου (2),
            
         
               —
            
            
               έχοντας υπόψη τον κώδικα συμπεριφοράς για την πολυγλωσσία που ενέκρινε το Προεδρείο στις 17 Νοεμβρίου 2008,
            
         
               —
            
            
               έχοντας υπόψη την από 11 Μαρτίου 2009 απόφασή του, που παρατείνει την εφαρμογή του άρθρου 147 μέχρι το τέλος της τρέχουσας κοινοβουλευτικής περιόδου (3) και τις μεταγενέστερες αποφάσεις του Προεδρείου που παρατείνουν την παρέκκλιση από το άρθρο 146 μέχρι το τέλος της παρούσας περιόδου,
            
         
               —
            
            
               έχοντας υπόψη τα άρθρα 146 και 147 του Κανονισμού του,
            
         
               Α.
            
            
               λαμβάνοντας υπόψη ότι, σύμφωνα με το άρθρο 146, όλα τα έγγραφα του Κοινοβουλίου πρέπει να συντάσσονται στις επίσημες γλώσσες, και όλοι οι βουλευτές έχουν το δικαίωμα να ομιλούν στο Κοινοβούλιο στην επίσημη γλώσσα της επιλογής τους, με διερμηνεία στις άλλες επίσημες γλώσσες,
            
         
               Β.
            
            
               λαμβάνοντας υπόψη ότι, σύμφωνα με το άρθρο 147, οι παρεκκλίσεις από το άρθρο 146 είναι επιτρεπτές έως τη λήξη της έβδομης κοινοβουλευτικής περιόδου εάν, και στο μέτρο που δεν διατίθεται επαρκής αριθμός διερμηνέων και μεταφραστών σε μία επίσημη γλώσσα, παρά τη λήψη κατάλληλων μέτρων· λαμβάνοντας υπόψη ότι, για κάθε επίσημη γλώσσα για την οποία θεωρείται αναγκαία παρέκκλιση, το Προεδρείο, κατόπιν προτάσεως του Γενικού Γραμματέα, διαπιστώνει εάν πληρούνται οι προϋποθέσεις και επανεξετάζει την απόφασή του ανά εξάμηνο·
            
         
               Γ.
            
            
               λαμβάνοντας υπόψη ότι ο κανονισμός (ΕΚ) αριθ. 920/2005 (4) του Συμβουλίου προβλέπει προσωρινά και ανανεώσιμα μέτρα πενταετούς παρέκκλισης για τα Ιρλανδικά, μέχρι τις αρχές του 2017·
            
         
               Δ.
            
            
               λαμβάνοντας υπόψη ότι, παρ' όλα τα μέτρα που ελήφθησαν, το δυναμικό στην ιρλανδική και στη μαλτέζικη γλώσσα δεν αναμένεται να είναι τέτοιο, ώστε να καταστήσει δυνατή την ύπαρξη πλήρους υπηρεσίας διερμηνείας στις γλώσσες αυτές από την έναρξη της όγδοης κοινοβουλευτικής περιόδου· λαμβάνοντας υπόψη ότι, παρόλο που για ορισμένες άλλες γλώσσες θα υπάρχει επαρκές δυναμικό για την κάλυψη των αναγκών που προκύπτουν από τις συνήθεις δραστηριότητες του Κοινοβουλίου, ο αριθμός των διερμηνέων ενδέχεται να μην είναι επαρκής για να καταστεί δυνατή η πλήρης κάλυψη όλων των επιπλέον αναγκών κατά τη διάρκεια της άσκησης της Προεδρίας του Συμβουλίου από τα εν λόγω κράτη μέλη κατά την όγδοη κοινοβουλευτική περίοδο·
            
         
               Ε.
            
            
               λαμβάνοντας υπόψη ότι, παρά τις έντονες και διαρκείς διοργανικές προσπάθειες και παρά τη σημαντική επιτευχθείσα πρόοδο, ο αριθμός των εξειδικευμένων μεταφραστών και γλωσσομαθών νομικών εξακολουθεί να αναμένεται να είναι τόσο περιορισμένος ως προς τα ιρλανδικά, ώστε να μην μπορεί να διασφαλισθεί πλήρης κάλυψη της συγκεκριμένης γλώσσας στο ορατό μέλλον, βάσει του άρθρου 146 του Κανονισμού· λαμβάνοντας υπόψη ότι, βάσει του κανονισμού (ΕΚ) αριθ. 920/2005 του Συμβουλίου, η νομοθεσία της ΕΕ που έχει εγκριθεί πριν από την 1η Ιανουαρίου 2007 («κεκτημένο») δεν χρειάζεται να μεταφραστεί στα Ιρλανδικά· λαμβάνοντας υπόψη ότι, ως αποτέλεσμα των μέτρων παρέκκλισης που προβλέπονται στον εν λόγω κανονισμό, μόνο οι προτάσεις της Επιτροπής για κανονισμούς του Ευρωπαϊκού Κοινοβουλίου και του Συμβουλίου παρουσιάζονται επί του παρόντος στα ιρλανδικά και, ότι για όσο χρονικό διάστημα εξακολουθεί να ισχύει η παρούσα κατάσταση, δεν θα είναι δυνατόν για τις υπηρεσίες του Κοινοβουλίου να προετοιμάζουν ιρλανδικές μεταφράσεις άλλων τύπων νομοθετικών πράξεων·
            
         
               ΣΤ.
            
            
               λαμβάνοντας υπόψη ότι, παρά το γεγονός ότι το δυναμικό της κροατικής γλώσσας αυξάνεται διαρκώς, σε συνέχεια της προσχώρησης της Κροατίας στην Ένωση την 1η Ιουλίου 2013, δεν θα καταστεί ίσως δυνατόν να εξασφαλιστεί πλήρης κάλυψη της εν λόγω γλώσσας από την έναρξη της όγδοης κοινοβουλευτικής περιόδου·
            
         
               Ζ.
            
            
               λαμβάνοντας υπόψη ότι το άρθρο 147 παράγραφος 4 του Κανονισμού ορίζει ότι, κατόπιν αιτιολογημένης σύστασης του Προεδρείου, το Κοινοβούλιο μπορεί να αποφασίσει να παρατείνει την ισχύ του εν λόγω άρθρου στο τέλος της κοινοβουλευτικής περιόδου,
            
         
               Η.
            
            
               λαμβάνοντας υπόψη ότι, βάσει των προαναφερθέντων, το Προεδρείο έχει συστήσει την παράταση ισχύος του άρθρου 147 έως το τέλος της όγδοης κοινοβουλευτικής περιόδου·
            
         
            
               1.
            
            
               αποφασίζει την παράταση ισχύος του άρθρου 147 του Κανονισμού του Ευρωπαϊκού Κοινοβουλίου μέχρι το τέλος της όγδοης κοινοβουλευτικής περιόδου·
            
         
            
               2.
            
            
               αναθέτει στον Πρόεδρό του να διαβιβάσει την παρούσα απόφαση στο Συμβούλιο και στην Επιτροπή προς ενημέρωση.
            
         
      (1)  EE 17 της 6.10.1958, σ. 385.
   
      (2)  ΕΕ L 158 της 10.6.2013, σ. 1.
   
      (3)  EE C 87 E της 1.4.2010, σ. 186.
   
      (4)  Κανονισμός (ΕΚ) αριθ. 920/2005 του Συμβουλίου, της 13ης Ιουνίου 2005, για την τροποποίηση του κανονισμού αριθ. 1, της 15ης Απριλίου 1958, περί καθορισμού του γλωσσικού καθεστώτος της Ευρωπαϊκής Οικονομικής Κοινότητας και του κανονισμού αριθ. 1, της 15ης Απριλίου 1958, περί καθορισμού του γλωσσικού καθεστώτος της Ευρωπαϊκής Κοινότητας Ατομικής Ενεργείας και για τη θέσπιση προσωρινών μέτρων παρέκκλισης από τους ως άνω κανονισμούς (ΕΕ L 156, της 18.6.2005, σ. 3), όπως παρατάθηκε με τον κανονισμό (ΕΕ) αριθ. 1257/2010 του Συμβουλίου (ΕΕ L 343, της 29.12.2010, σ. 5).